## Zakon o izmjenama i dopunama Zakona o socijalnoj skrbi

### NN 44/2006 (21.4.2006.), Zakon o izmjenama i dopunama Zakona o socijalnoj skrbi

# HRVATSKI SABOR

**1083**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O SOCIJALNOJ SKRBI

Proglašavam Zakon o izmjenama i dopunama Zakona o socijalnoj
skrbi, kojega je Hrvatski sabor donio na sjednici 31. ožujka 2006. godine.

Klasa: 011-01/06-01/03
Urbroj: 71-05-03/1-06-2
Zagreb, 4. travnja 2006.

Predsjednik
Republike Hrvatske
**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O SOCIJALNOJ SKRBI

Članak 1.

U Zakonu o socijalnoj skrbi (»Narodne novine«, br. 73/97., 27/01., 59/01.,
82/01. i 103/03.) u članku 5. stavku 2. riječi: »i Hrvatski zavod za socijalni
rad« zamjenjuju se riječima: »a ministarstvo nadležno za obitelj nadzire
obavljanje poslova obiteljskog centra«.

Članak 2.

U članku 6.c riječi: »Hrvatskog zavoda za socijalni rad« zamjenjuju se riječima:
»obiteljskih centara«.

Članak 3.

U članku 14. stavku 1. riječi: »problemima u odgoju djece, invalidnošću,
uključivanjem u svakodnevni život nakon duljeg boravka u odgojnoj ustanovi«
brišu se.
U stavku 2. riječi: »organiziranje učenja djeteta,« i riječi: »smještaja u
predškolske ustanove« brišu se.

Članak 4.

U članku 54. dodaje se stavak 2. koji glasi:
»(2) Ministarstvo nadležno za međugeneracijsku solidarnost može sklopiti ugovor
s ustanovama socijalne skrbi ili s drugim pravnim ili fizičkim osobama iz stavka
1. ovoga članka za pružanje usluga pomoći i njege starijim i nemoćnim osobama.«

Članak 5.

U članku 73. stavku 2. riječ: »Zavod« zamjenjuje se riječima: »ministarstvo
nadležno za poslove socijalne skrbi«.

Članak 6.

U članku 79. točka 1. mijenja se i glasi:
»1. Obiteljski centar,«.

Članak 7.

U članku 80. stavak 1. mijenja se i glasi:
»(1) Ustanove socijalne skrbi upisuju se u sudski registar i u upisnik ustanova
socijalne skrbi.«
Iza stavka 1. dodaje se novi stavak 2. koji glasi:
»(2) Upisnik ustanova socijalne skrbi za centre socijalne skrbi, domove
socijalne skrbi i centre za pomoć i njegu vodi ministarstvo nadležno za poslove
socijalne skrbi. Sadržaj upisnika propisat će ministar nadležan za poslove
socijalne skrbi.«
Dosadašnji stavak 2., koji postaje stavak 3., mijenja se i glasi:
»(3) Upisnik ustanova socijalne skrbi za obiteljske centre vodi ministarstvo
nadležno za obitelj. Sadržaj upisnika propisat će ministar nadležan za obitelj.«
Dosadašnji stavak 3. postaje stavak 4.

Članak 8.

Iza članka 80. podnaslov: »1. Hrvatski zavod za socijalni rad« i članci 80.a,
80.b, 80.c, 80.d, 80.e, 80.f, 80.g, 80.h i 80.i mijenjaju se i glase:

»1. OBITELJSKI CENTAR

Članak 80.a

(1) Obiteljski centar je ustanova koja se osniva rješenjem ministarstva
nadležnog za obitelj.
(2) Obiteljski centar osniva se za područje jedne županije, odnosno Grada
Zagreba.
(3) Obiteljski centar može na području županije, odnosno Grada Zagreba ustrojiti
jednu ili više podružnica.
(4) Suosnivač obiteljskog centra i njegove podružnice, može biti županija, grad,
općina i Grad Zagreb, sklapanjem ugovora o njegovu osnivanju s ministarstvom
nadležnim za obitelj.

Članak 80.b

(1) Obiteljski centar u okviru svoje djelatnosti obavlja poslove savjetodavnog i
preventivnog rada i druge stručne poslove koji se odnose na:
– brak i međusobne odnose roditelja i djece, uzdržavanja i druge okolnosti u
obitelji koje traže stručnu potporu i pomoć,
– odgoj djece, posvojenje i prevenciju svih oblika ovisnosti kod djece i
mladeži,
– probleme s invalidnošću,
– uključivanje u svakodnevni život nakon duljeg boravka u odgojnoj ustanovi,
– poticanje odgovornog roditeljstva i skrbi o članovima obitelji,
– podizanje kvalitete života djece, mladeži i obitelji,
– organiziranje učenja djeteta,
– smještaj u predškolske ustanove,
– poticanje i razvoj programa rada u zajednici, volonterskog rada i rada udruga
građana koje su potpora roditeljima, obitelji, djeci, mladeži i drugim socijalno
osjetljivim skupinama stanovništva,
– razvoj i unapređenje izvaninstitucijskih oblika potpore obitelji, djeci,
mladeži i drugim socijalno osjetljivim skupinama stanovništva,
– poticanje i provedbu programskih aktivnosti namijenjenih edukaciji i promidžbi
obiteljskih vrijednosti.
(2) Obiteljski centar obavlja i stručno-analitičke poslove iz svog djelokruga te
informativne, savjetodavne, preventivno – terapijske, edukacijske, promidžbene i
druge slične stručne poslove vezane uz pružanje potpore obitelji, djeci i
mladeži.

Članak 80.c

(1) Obiteljski centar započet će s radom kada se na temelju rješenja iz članka
80.a ovoga Zakona upiše u sudski registar i upisnik ustanova.
(2) Uvjete glede prostora, opreme i broja potrebnih stručnih i drugih radnika
obiteljskog centra i podružnice, kao i uvjete i način ostvarivanja usluga
obiteljskog centra propisat će ministar nadležan za obitelj.

Članak 80.d

(1) Obiteljskim centrom upravlja i vodi ravnatelj.
(2) Ravnatelj ima ovlasti određene zakonom, rješenjem o osnivanju, odnosno
statutom obiteljskog centra.
(3) Ravnatelja obiteljskog centra imenuje ministar nadležan za obitelj na
temelju javnog natječaja.
(4) Za ravnatelja obiteljskog centra može biti imenovan hrvatski državljanin
koji ima visoku stručnu spremu, najmanje pet godina radnog iskustva na stručnim
poslovima u društveno humanitarnim djelatnostima uz odgovarajuće poznavanje
savjetodavnog ili/i terapijskog rada, te koji nije pravomoćno osuđen za kazneno
djelo protiv života i tijela, protiv slobode i prava čovjeka i građanina, protiv
dostojanstva osobe i morala, protiv braka, obitelji i mladeži, protiv službene
dužnosti te za kaznena djela protiv Republike Hrvatske i prema kojem nije
izrečena prekršajnopravna sankcija propisana Zakonom o zaštiti od nasilja u
obitelji.
(5) Mandat ravnatelja obiteljskog centra traje četiri godine, a ista osoba može
se ponovno imenovati za ravnatelja.
(6) Ravnatelja obiteljskog centra razrješuje ministar nadležan za obitelj pod
uvjetima i na način utvrđenim Zakonom o ustanovama, te ako:
– je pravomoćno osuđen za kazneno djelo protiv života i tijela, protiv slobode i
prava čovjeka i građanina, protiv dostojanstva osobe i morala, protiv braka,
obitelji i mladeži, protiv službene dužnosti te za kaznena djela protiv
Republike Hrvatske,
– mu je izrečena prekršajnopravna sankcija propisana Zakonom o zaštiti od
nasilja u obitelji.

Članak 80.e

(1) Obiteljski centar ima stručno vijeće.
(2) Stručno vijeće čine svi stručni radnici obiteljskog centra.
(3) Djelokrug rada stručnog vijeća uređuje se statutom obiteljskog centra.

Članak 80.f

(1) Obiteljski centar ima statut kojim se uređuje ustroj obiteljskog centra,
tijela, njegov djelokrug rada, unutarnji ustroj te druga pitanja važna za
obavljanje djelatnosti.
(2) Statut obiteljskog centra donosi ravnatelj uz prethodnu suglasnost
ministarstva nadležnog za obitelj.

Članak 80.g

(1) Podružnicu obiteljskog centra vodi predstojnik.
(2) Predstojnik ima ovlasti u skladu s djelatnošću podružnice obiteljskog
centra, koje su određene rješenjem o osnivanju i statutom obiteljskog centra.
(3) Predstojnika podružnice imenuje i razrješava ravnatelj obiteljskog centra uz
prethodnu suglasnost ministarstva nadležnog za obitelj.
(4) Za predstojnika podružnice može biti imenovan hrvatski državljanin s visokom
stručnom spremom i najmanje tri godine radnog iskustva na stručnim poslovima u
društveno humanitarnim djelatnostima uz poznavanje savjetodavnog ili/i
terapijskog rada.

Članak 80.h

U obavljanju djelatnosti iz članka 80.b ovoga Zakona obiteljski centar i
podružnica surađuju s vjerskim zajednicama, humanitarnim organizacijama,
udrugama te drugim domaćim i stranim pravnim i fizičkim osobama koje pružaju
potporu obitelji, djeci, mladeži, ostalim članovima obitelji i drugim osobama
savjetovanjem, uslugama, skrbi i o tome sličnim oblicima rada, promiču
obiteljske vrijednosti te pridonose podizanju kvalitete obiteljskog života.

Članak 80.i

(1) Obiteljski centar i podružnica dužni su na propisani način voditi evidenciju
i dokumentaciju o korisnicima i o obavljanju djelatnosti iz članka 80.b ovoga
Zakona, te o tome dostavljati izvješća ministarstvu nadležnom za obitelj.
(2) Sadržaj i način vođenja evidencije i dokumentacije, te način i rokove za
dostavu izvješća iz stavka 1. ovoga članka propisuje ministar nadležan za
obitelj.«

Članak 9.

U članku 82. stavku 3. točki 1. riječi: »socijalnih, obiteljskih i« zamjenjuju
se riječima: »socijalnih i«.
Točka 4. mijenja se i glasi:
»sudjeluje u suzbijanju ovisnosti o alkoholu, drogama ili drugim opojnim
sredstvima odraslih.«

Članak 10.

U članku 83. riječi: »poslove savjetovališta,« brišu se.

Članak 11.

U članku 84.a stavku 2. riječi: »stručni radnik centra za socijalnu skrb kojeg
predlaže njegovo stručno vijeće«, zamjenjuju se riječima: »predstavnik radnika
zaposlen u centru za socijalnu skrb«.
U stavku 3. riječi: »ili više« brišu se.

Članak 12.

U članku 94. stavku 1. riječ: »Zavod« zamjenjuje se riječima: »Ministar nadležan
za poslove socijalne skrbi odlukom«.
Stavak 3. briše se.

Članak 13.

U članku 96. stavku 2. riječ: »Zavoda« zamjenjuje se riječima: »ministarstva
nadležnog za poslove socijalne skrbi«.

Članak 14.

U članku 99. stavku 2. riječi: »stručni radnik« zamjenjuju se riječima:
»predstavnik radnika«.

Članak 15.

U članku 114.a stavku 1. riječ: »Zavod« zamjenjuje se riječima: »ministarstvo
nadležno za poslove socijalne skrbi«.

Članak 16.

U članku 118. stavku 4. riječ: »Zavod« zamjenjuje se riječima: »ministarstvo
nadležno za poslove socijalne skrbi«.

Članak 17.

U članku 119. stavak 2. mijenja se i glasi:
»(2) Visinu naknade iz stavka 1. ovoga članka s obzirom na dob i potrebe
korisnika odlukom utvrđuje ministar nadležan za poslove socijalne skrbi.«

Članak 18.

U članku 134. stavku 1. točki 2. riječ: »Zavodom« zamjenjuje se riječima:
»ministarstvom nadležnim za poslove socijalne skrbi«.
U stavku 2. riječi: »Zavod, uz suglasnost ministra nadležnog za poslove
socijalne skrbi« zamjenjuju se riječima: »ministarstvo nadležno za poslove
socijalne skrbi«.

Članak 19.

U članku 151. riječ: »Zavod« zamjenjuje se riječima: »ministarstvo nadležno za
poslove socijalne skrbi.«

Članak 20.

U članku 162. iza stavka 1. dodaje se novi stavak 2. koji glasi:
»(2) Medicinske sestre nakon provedene vježbeničke prakse u domovima socijalne
skrbi i zdravstvenim ustanovama u skladu s propisima na području zdravstva,
polažu stručni ispit pred ispitnim povjerenstvom ministarstva nadležnog za
zdravstvo.«
Dosadašnji stavak 2. postaje stavak 3.
Dosadašnji stavak 3., koji postaje stavak 4., mijenja se i glasi:
»(4) Uvjerenje o položenom stručnom ispitu izdaje ministarstvo nadležno za
poslove socijalne skrbi na temelju zapisnika ispit­nog povjerenstva pred kojim
je ispit položen.«

Članak 21.

U članku 167. stavak 2. mijenja se i glasi:
»(2) Sadržaj programa stručnog usavršavanja, kriterije i postupak izbora
projekata edukacije koji će se financirati sredstvima državnog proračuna, kao i
godišnji program stručnog usavršavanja stručnih radnika u socijalnoj skrbi
donosi ministar nadležan za poslove socijalne skrbi najkasnije do 31. siječnja
tekuće godine za tu godinu.«

Članak 22.

U članku 173. stavci 1., 2. i 3. mijenjaju se i glase:
»(1) Ministarstvo nadležno za poslove socijalne skrbi provodi inspekcijski
nadzor nad primjenom i izvršavanjem zakona i drugih propisa, općih i
pojedinačnih akata, kao i nadzor nad stručnim radom, u domu socijalne skrbi,
centru za pomoć i njegu, obiteljskom domu te drugoj pravnoj ili fizičkoj osobi
koja pruža usluge skrbi izvan vlastite obitelji korisnicima iz članka 68., 69.,
70., 71., 72. i 74. ovoga Zakona.
(2) Ministarstvo nadležno za obitelj provodi inspekcijski nadzor nad primjenom i
izvršavanjem zakona i drugih propisa, općih i pojedinačnih akata te inspekcijski
i stručni nadzor nad radom obiteljskog centra.
(3) Način provođenja stručnog nadzora i njegov sadržaj propisat će ministar
nadležan za poslove socijalne skrbi i ministar nadležan za obitelj u okviru
svoje nadležnosti sukladno odredbama ovoga Zakona.«

Članak 23.

Članak 174. mijenja se i glasi:
»(1) Inspekcijski nadzor i nadzor nad stručnim radom iz članka 173. stavka 1.
ovoga Zakona provode inspektori, viši inspektori i drugi državni službenici
ministarstva nadležnog za poslove socijalne skrbi ovlašteni za provedbu
inspekcijskog nadzora (u daljnjem tekstu: inspektori).
(2) Inspekcijski nadzor i nadzor nad stručnim radom iz članka 173. stavka 2.
ovoga Zakona provode inspektori, viši inspektori i drugi državni službenici
ministarstva nadležnog za obitelj ovlašteni za provedbu inspekcijskog nadzora (u
daljnjem tekstu: inspektori).
(3) Stručni nadzor mogu provoditi i stručnjaci s liste stručnjaka koju donosi
ministar nadležan za poslove socijalne skrbi i ministar nadležan za obitelj u
okviru svoje nadležnosti sukladno odredbama ovoga Zakona.«

Članak 24.

Članak 175. mijenja se i glasi:
»(1) Za inspektora može se rasporediti stručni radnik visoke stručne spreme
(pravnik, socijalni radnik, defektolog, psiholog) koji pored zakonom utvrđenih
uvjeta za prijam u državnu službu, ima četiri godine radnog staža u struci, a od
toga najmanje godinu dana u djelatnosti socijalne skrbi i položen državni
stručni ispit.
(2) Za višeg inspektora može se rasporediti stručni radnik iz stavka 1. ovoga
članka ako ima najmanje osam godina radnog staža u struci, a od toga najmanje
godinu dana u djelatnosti socijalne skrbi i položen državni stručni ispit.«

Članak 25.

U članku 176. stavak 2. mijenja se i glasi:
»(2) Sadržaj i oblik iskaznice inspektora koji provodi inspekcijski nadzor i
nadzor nad stručnim radom iz članka 173. stavka 1. ovoga Zakona propisat će
ministar nadležan za poslove socijalne skrbi, a za inspektora koji provodi
inspekcijski nadzor i nadzor nad stručnim radom iz članka 173. stavka 2. ovoga
Zakona propisat će ministar nadležan za obitelj.«

Članak 26.

U članku 182. iza stavka 3. dodaje se stavak 4. koji glasi:
»(4) Odredbe stavka 1., 2. i 3. ovoga članka na odgovarajući se način
primjenjuju na inspektore koji provode inspekcijski nadzor nad obiteljskim
centrom.«

Članak 27.

U članku 183. stavku 1. podstavku 3. riječi: »i 9.« brišu se.
Iza stavka 2. dodaje se stavak 3. koji glasi:
»(3) Odredbe stavka 1. i 2. ovoga članka na odgovarajući se način primjenjuju na
inspektore koji provode inspekcijski nadzor nad obiteljskim centrom.«

Članak 28.

U članku 186. riječi: »Zavod uz prethodnu suglasnost ministra nadležnog za
poslove socijalne skrbi« zamjenjuju se riječima: »ministar nadležan za poslove
socijalne skrbi«.

Članak 29.

U članku 188. stavku 1., 2. i 3. riječ: »Zavod« zamjenjuje se riječima:
»Ministarstvo nadležno za poslove socijalne skrbi«.

Članak 30.

U članku 190. stavku 2. iza riječi: »sredstva« stavlja se zarez i dodaju riječi:
»uključujući i dosuđeni iznos uzdržavanja za korisnika,«, iza riječi: »potreba«
umjesto zareza stavlja se točka, a riječi: »ili ako ima suglasnost osnivača doma
u kojem je smješten, cijena smještaja može se podmiriti njegovom imovinom« brišu
se.
Stavak 3. mijenja se i glasi:
»(3) Odrasla osoba iz stavka 2. ovoga članka može sklopiti ugovor o smještaju s
domom socijalne skrbi, uz prethodnu suglasnost njegovog osnivača, kojim će se
urediti da će se cijena smještaja podmiriti iz imovine korisnika. U ugovoru mora
se navesti procijenjena vrijednost imovine, razdoblje za koje se podmiruje
cijena smještaja, način pologa sredstava ostvarenih prodajom imovine, način
podmirivanja troškova smještaja, pravo povrata neutrošenih sredstava u slučaju
raskida ugovora ili smrti korisnika, kao i druga pitanja u vezi s pravima i
obvezama ugovornih strana.«
Stavak 4. briše se.
U stavku 5., koji postaje stavak 4., riječ: »Zavoda« zamjenjuje se riječima:
»ministarstva nadležnog za poslove socijalne skrbi«.
Dosadašnji stavci 6. i 7. postaju stavci 5. i 6.

Članak 31.

U članku 197., 198., 200., 201. i 202. riječ: »Zavod« zamjenjuje se riječima:
»ministarstvo nadležno za poslove socijalne skrbi« u odgovarajućem padežu.

Članak 32.

U članku 202. stavku 2. briše se točka i dodaju riječi: »putem Državnog
odvjetništva.«

Članak 33.

(1) Medicinske sestre koje su položile stručni ispit u sustavu socijalne skrbi
do stupanja na snagu ovoga Zakona imaju pravo pristupiti polaganju stručnog
ispita pred ispitnim povjerenstvom ministarstva nadležnog za zdravstvo u roku od
dvije godine od dana stupanja na snagu ovoga Zakona.
(2) Stručni radnici iz stavka 1. ovoga članka nisu dužni polagati predmete za
koje ministarstvo nadležno za zdravstvo ocijeni da su propisani isti pravni
izvori.

Članak 34.

(1) U županijama u kojima su do stupanja na snagu ovoga Zakona ustrojena
savjetovališta za djecu, mladež, brak i obitelj u okviru centra za socijalnu
skrb, ministarstvo nadležno za obitelj donijet će rješenje o osnivanju
obiteljskog centra sukladno članku 80.a ovoga Zakona, najkasnije u roku od tri
mjeseca od dana stupanja na snagu ovoga Zakona.
(2) Danom početka rada obiteljskog centra preuzet će se dokumentacija i
službenici koji su radili na poslovima savjetovališta za djecu, mladež, brak i
obitelj u okviru centra za socijalnu skrb.
(3) O preuzimanju poslova iz stavka 2. ovoga članka sklopit će se sporazum
između centra za socijalnu skrb i obiteljskog centra, a primjenjivat će se po
pribavljenoj suglasnosti ministarstva nadležnog za poslove socijalne skrbi i
ministarstva nadležnog za obitelj.
(4) Do osnivanja i početka rada obiteljskog centra poslove savjetovališta
obavljat će nadležni centar za socijalnu skrb.

Članak 35.

Javne ustanove socijalne skrbi obvezne su uskladiti statut i druge opće akte s
odredbama članka 11. i 14. ovoga Zakona te sukladno tome osnivači domova
imenovat će upravna vijeća najkasnije u roku od 6 mjeseci od dana stupanja na
snagu ovoga Zakona.

Članak 36.

(1) Ministar nadležan za poslove socijalne skrbi donijet će pravilnike iz članka
7. i 22. ovoga Zakona najkasnije u roku od tri mjeseca od dana stupanja na snagu
ovoga Zakona.
(2) Ministar nadležan za obitelj donijet će pravilnike iz članka 7., 8. i 22.
ovoga Zakona najkasnije u roku od tri mjeseca od dana stupanja na snagu ovoga
Zakona.
(3) Do donošenja programa iz članka 21. ovoga Zakona primjenjivat će se programi
stručnog usavršavanja doneseni do dana stupanja na snagu ovoga Zakona.
(4) Ministar nadležan za poslove socijalne skrbi i ministar nadležan za obitelj
donijet će listu stručnjaka iz članka 23. ovoga Zakona u roku od 6 mjeseci od
dana stupanja na snagu ovoga Zakona.

Članak 37.

Danom stupanja na snagu ovoga Zakona prestaje važiti Uredba o međusobnim pravima
i obvezama osnivača i Hrvatskog zavoda za socijalni rad (»Narodne novine«, br.
116/03.).

Članak 38.

Ovlašćuje se Odbor za zakonodavstvo Hrvatskoga sabora da utvrdi i izda
pročišćeni tekst Zakona o socijalnoj skrbi.

Članak 39.

Ovaj Zakon stupa na snagu osmoga dana od dana objave u »Narodnim novinama«.

Klasa: 550-01/05-01/02
Zagreb, 31. ožujka 2006.

HRVATSKI SABOR
Predsjednik
Hrvatskoga sabora
**Vladimir Šeks,** v. r.

Zakon, NN 44/2006-1083
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)